PARA SA MGA REBOLUSYONARYONG MARTIR NG BATANGAS 


Lubog sa mpakatagg na presyo bilihin, 
mba at kia na hai Kofuang na 
ang kanilang Hubo- ag NPA, Sa araw 
araw vilarg pammuhay. Higit Sa lahat, Sa 
pagrerebolusyon upang baguhin ang gadlak 
NG Kalagayan ng masang anakpaws gaya nila. 
Noong Disyembre 17, 2405, namartir sa 
kikay lban dng inang mandingna nto: 


BAGONG TAON, BAGONG PANATA 


ni Adel Serafin 
Disyembre 31, 2023 


Sasalubungin ko ang bagong taon 

Nang may kirot sa dibdib, 

May di mawaring tinik na naghahatid ng sakit, 

Para sa mga nawala, naulila, nabuwal sa gitna ng digma... 


Sasalubungin ko ang bagong taon, 
Na naghahanap, patuloy na naghahanap. 

Umaasang makita ang mga nawawala, 

At makauwi silang muli sa naghihintay nilang pamilya. 


Nasaan ka, Kasamang Baby Jane Orbe? 

Ano'ng kahayukan ang nagtulak upang patuloy kang 
itago ng pasistang kawatan? 

Sugatan, tinangay nila ang iyong katawan 

Upang gawing tropeyo ng kanilang kabagsikan. 


Mariano Jolongbayan, organisador ng mangingisda, 
Saang laot ipinalaot ng mga berdugo ang iyong presensya, 
Upang sikilin ang naghuhulagpos mong diwa 

Na lagi at lagi'y laan sa uring inaapi't nakikibaka? 


Sasalubungin ko ang bagong taon, 

Na nagnanais kumawala at makalaya, 

Sa rehas na piitan na palaruan ng mga hangal, 

Kung saan nila itinatangkal ang sa kanila'y nangahas na sumuway. 


Kailan palalayain ang mga bilanggong pulitikal? 
Habang bumubula ang bibig ng payaso sa Malakanyang, 
Ng mga pangakong demokrasya't kapayapaan, 
Ikinakarsel nila ang sinumang umuusal ng paglaban. 


Ernesto Lorenzo. Ernesto Baez Jr. Karla Mae Monge. 
Sa inyong pagtatanggol sa masang inaapi, 

Kulungan ang sukli ng gubyernong bingi, 

Upang walang sagabal sa ganid nilang paghahari. 


Sasalubungin ko ang bagong taon 

Na nagpupugay sa mga bayani ng taong iiwanan. 

Isagani Isita. Joy Mercado. Maria Jetruth Jolongbayan. 

Allyssa Lemoncito. Precious Alyssa Anacta. Leonardo Manahan. 
Magigiting na anak ng bayan, mandirigma ng uring pinagsasamantalahan. 


Ang nakaraang taon ay nag-iwan ng napakarami pang tulad nila. 
Pinaslang, pinahirapan, ikinulong, pinaglahong parang bula. 
Libu-libong sibilyan na sapilitang pinasuko't nilitratuhan, 

At pinalabas na mga teroristang kalaban. 


Batbat ng sakripisyo, hagupit at hamon ang alaala ng labindalawang buwan - 
Tatlong daan, animnapu't limang araw na lumipas 

Na punong-puno ng pakikihamok at paglaban, 

Para sa pinaka-aasam na katarungan at kalayaan. 


Ngayon, sasalubungin ko ang bagong taon 

Nang nagpupuyos ang dibdib, nang may buong-buong paghihimagsik 
Nang may humihiwang hiyaw at makauring galit, 

Sa kanilang sukdulan sa pagkaganid, bagsik at lupit. 


Sasalubungin ko ang bagong taon, 

Na walang fengshui o dose pares ng bilog-bilog, 
Walang bagua na magliligtas sa mga walang awa 

Na lumilikha ng bulok at mapagsamantalang sistema! 


Sasalubungin ko ang bagong taon 

Na humuhugot ng rumaragasang lakas at pag-asa 

Sa mga dugo at luhang idinilig sa lupa 

Upang pagtibayin ang mga tagumpay na ating tinatamasa. 


"Pagkat ang iiwang taon ay buong panahong pagpupunyagi, 
Upang ang lupa't kabuhayan ay di maagaw ng naghahari. 

Sa libu-libong ektarya, masang nagbubungkal ay nakakapanatili, 
Mula sa lakas at lawak ng naipundar na Pulang mga binhi. 


Kaya't salubungin natin ang bagong taon 

Na puhunan ang mga tagumpay ng paglaban, 

Ng pagbawi mula sa pighati, paglakas at paglawak mula sa pag-atras 
At pagsulong sa kabila ng tangkang pagwasak. 


Salubungin natin ang bagong taon 

Sa piling ng mga kasama at laksang masa, 

Na muling nanunumpa nang buong kapasyahan at giting, 

Sa panibagong taon na darating, mas marami pang tagumpay ang ating lilikhain! 


PAGBABALIK 


ni Ka Isay (mula sa Dagitab 2017, iniaalay ngayon 
para sa anak ni Maria Jetruth “Ka Orya" Jolongbayan 


Patanaw-tanaw ka sa kalsada 
Wari bang may hinahanap ka 
Tingin doon, tingin dito 
Animong ika'y may hinihintay 


Pansin kong ika'y nag-iisa 

At may munting luha sa iyong mga mata 
"Wag kang umiyak kasama 

Ramdam ko ang iyong pangamba 


Pangambang babalik pa kaya si Itay? 

Dahil naroon s'ya sa malayo at ako ay naghihintay 
Siya'y nag-oorganisa ng mga magsasaka e” 
Upang lupa'y bawii't ipamahagi na 


Pangambang babalik pa kaya si Inay 

Dahil naroon rin s'ya sa malayo 
Nagpapaliwanag sa lipunan kung paanong ang 
pang-aapi'y magugupo 


“Wag kang mangamba 
Dahil sigurado akong babalik sila 


Babalik sila at mayayakap ka 

Oo, sa katulad natin ay dagdag-pahirap 

Ang putik, bagyo, at dulas ay talagang mahirap 
Ang alalahanin n'yo lamang at sa isip ay itatak: 
Mas marami pang masa na sobra ang paghihirap 


Sa gan'yang sakripisyo, dapat mas tumibay, 
Kung kinakailangan, ialay pa ang buhay 

Sa malawak na masa na sa atin ay naghihintay 
Atlaging nakasuporta hanggang sa tagumpay 


Kaya ang tag-ulan, ating paghandaan 

Para bang kaaway na ating kalaban, 

Na 'pag nakasanayan at napag-aralan, 

Ang Bagong Hukbong Bayan ay 'di kayang pigilan. 


PPS (Pagpupuna at Pagpupuna sa Sarili) 
ni Ka Kyrie 


Pangunahing sandata ng rebolusyonaryong kilusan 
Upang mga kahinaan ay agad malunasan 

“Wag panghinaan kapag natukoy ang kamalian 
Bagkus ay magwasto at ang kasama'y pasalamatan 


Kung may obserbasyon o reserbasyon man 'yan 
“Wag nang patagalin, sa PPS ay idaan 
Matutulungan ang sarili gayon din ang kasamahan 
Upang ang gawain ay mahusay na magampanan 


Ang PPS sa dapat ay lagi nating gawin 
Sa kapwa kasama, sa sarili'y gayundin 

Tukuyin ang kahinaan, kasunod ay suriin 

Upang malaman natin ang mga tamang hakbangin 


S'yempre, sa punahan, ang bagay na kailangan 
Mapagkasamang ugali, upang hindi mabigatan 
Matanggap ng kasama ang kanyang kamalian 
Nang bukal at taos sa kanyang kalooban 


PARA KAY KUYA 


ni Ka Ato 


Pinakamataas na rebolusyonaryong pagpupugay sa aking nakatatandang kapatid na si Joy "Ka Kyrie" 
Mercado, dakilang martir ng sambayanang Pilipino! 


Parang kailan lang at magkasama pa tayo sa pagtupad sa ating mga gawain. Dahil medyo bago pa ako sa 
Hukbo, tinuruan mo ako sa mga dapat kong gawin. Lagi kang nagpapaalala kapag medyo alanganin ang mga 
pinupwestuhan ko at itinatagubulin na dapat ay palaging magulang sa pagharap sa kaaway. Tandang-tanda 
ko pa ang mabiro mong mukha kapag nang-aasar tayo sa mga kasama, pati na ang pagtatago mo ng mga 
gamit na mahahalaga ng iyong naging karelasyon kapag nakakalat lang sa kung saan-saan at ang sabi mo'y 
para bigyan ng aral. Sayang lang din na wala na kaming matinik na kalaban sa napapagkatuwaang laban ng 
gagamba sa ilang pagkakataon ng ating pamamahinga sa gawain. 


Malaki ang iniunlad mo kasama, kumpara nung mga bata pa tayong magkakasama pa sa atin. Nitong 
nagkasama tayo sa loob ng sona, hindi mo na ako itinuturing na nakababata mong kapatid, bagkus ay bilang 
isang 'kasama' sa pakikibaka, sa harap man ng masa o kapwa kasama. Hindi pa rin nagbabago ang pagiging 
tahimik mo at mahiyain pero laging maalalahanin ka sa mga kasama. Mataas din ang pagtingin mo sa aking 
mga kakayahan kaya tiwala ka na kayang-kaya ko ang buhay dito sa Hukbo. 


Bilang kasama at kapatid ay ipinagmamalaki kita dahil pinatunayan mo hanggang sa huling sandali ng 
iyong buhay ay magiting kang lumaban at hinding-hindi sumuko sa kaaway, iyan ang tatak ng ating pamilya 
eh! Kaya malamang kahit masakit para sa ating mga magulang, tiyak na masaya sila at ipinagmamalaki ka 
nila, gayundin ng ating mga kapatid at kamag-anak at siyempre, ng masang buong buhay mong 
pinaglingkuran. 


Sayang lang at hindi mo na makikita ang naging pag-unlad ko na bilang isang Hukbo ng masa pero 
tinitiyak ko na di ako panghihinaan at lalo pang magpapakatatag at magpapaunlad. Asahan mong patuloy na 
magpapakatatag ang mga kasama at magpupunyagi para ituloy ang iyong naiwang mga gawain para sa masa 
at ganap na tagumpay. 


Ibabawi ng iyong mga naiwan ang malupit na sinapit mo sa kamay ng kaaway sa paraan ng 
pagpapalawak ng mga baseng masa, eryang kinikilusan at pagpinsala sa kaaway at sa mga naghaharing uri 
na laway na laway sa mga proyektong gustong itayo dito sa ating erya na makakaapekto sa lokal na 
mamamayan. 


Kaya hamon din ito sa lahat ng mga nakakakilala kay Ka Kyrie na sa ngayon ay nagdadalawang-isip pa 
sa pagaambag ng sarili para sa pinakamataas na antas ng pakikibaka. Kung hindi ngayon, kailan pa? 
Rebolusyon lamang ang wastong landas. Ipinagluluksa man natin ang mga kasamang nawala, dapat gawin 
natin silang inspirasyon upang lalo pang magpatuloy at biguin ang todo-atakeng ginagawa ng estado laban 
sa mamamayan. 


Sa harap ng kadakilaan mo at ng kapatid din nating martir na si Kuya Jay-ar at lahat ng mga kasamang 
namartir sa Balayan noong Disyembre 2023 ay ang aking panata bilang kapatid, bilang kapwa 
rebolusyonaryo at kapwa Pulang mandirigma na ipagpapatuloy ang mga naiwan niyong gawain sa 
pagpapatuloy ng digmang bayan, hanggang tagumpay! 

Hindi man lahat ng ating daanan ay hawan 
Sa gitna man ng kasukalan ng kagubatan 

Sa pagitan ng mga bundok at kaparangan 
Pader o bangin man ang nasa kaliwa't kanan 
Armas nati'y aral ng mga unang dumaan 


Igpawan ang mga dating naging kahinaan 
Iwaksi't punahin mga naging kamalian 

Mga tagumpay at pagsulong ating tularan 
Paunlarin ang pulitikal na kamalayan 
Ipagtagumpay ang matagalang digmang bayan! 


Ad 


NGAYON LANG TAYO NAGKITA PERO NOON KO PA 
KAYO NAKILALA 


ni Ka Komi 


Magandang araw! Kumusta? 

Ako nga pala si Kasamang Komi, 
Ikinagagalak ko kayong makilala 
Bagaman ngayon lamang tayo nagkita. 


Oo, 
Ngayon lang tayo nagkita 
Pero noon ko pa kayo nakilala. 


Nakita ko na ang inyong mga ngiti sa maaliwalas na mukha ng masa 
Na aming nakakahunta sa mga pinupuntahan naming mga sitio at baryo 


Nakita ko na ang inyong mga mata sa mata ng mga api na may kinang ng pag-asa 
Na naghahangad ng tunay na paglaya sa malaon nang pagsasamantala. 


Nadinig ko na ang inyong mga tinig, kapwa ang malamyos at ang tumataginting 
Sumisigaw ng paglaban, umaawit at bumibigkas ng dalisay na pag-ibig. 


Nadinig ko na ang kaparehong mga yabag na sama-sama at nagkakaisa 
Nagmamartsa tungo sa tarangkahan ng kaharian ng mga panginoong ganid 


Nadama ko na ang mahigpit ninyong pagkikipagkamay 
Sa makakalyong mga palad ng mga anakpawis na daantaon nang inaalipin 12 

Nadama ko na ang inyong mainit na pagtanggap mula sa masa 
Na ating pinaglilingkuran, ang masang ating bayani at tanging sandigan. 


Oo, 
Ngayon lang tayo nagkita 
Pero noon ko pa kayo nakilala. 


Kayo ang mga walang kapagurang nagbubungkal, naglilinang, nagpapayaman 
Sa mga lupaing kinamkam ng mga ganid na panginoong kawatan 

Na nagpapasasa sa bunga ng inyong mga pinagpagalan 

Pinuhunanan ng pawis, dugo, lakas, at buhay. 


Kayo ang mga modernong alipin sa mga engklabo at pagawaan 
Tanikala ay sahod, humihinga ngunit parang de bateryang robot 
Pilit pinagkakasya sa hapag ang kakarampot na limos 

Mula sa halaga ng produktong nilikha ng inyong lakas paggawa. 


Kayo ang mga kabataang ninakawan ng sapat na kaalaman sa tunay na kalagayan 
Nilinlang at itinali sa kultura ng mga dayuhan at sa ilusyon ng kasaganaan 

Ikinintal sa bubot niyo pang mga isipan na ang normal na daloy ng buhay ay ang isilang 
Mapalaki hanggang sa mapag-aral, magpaalipin sa kapital hanggang sa pumanaw. 


Kayo ang mga Pilipinong anakpawis, ang malawak na sambayanang pinagsasamantalahan 
Ng imperyalistang kano at kanilang mga lokal na kasapakat sa pamahalaan 

Inangkin ang yaman ng ating lupain, sinasaid ang mga rekurso ng bayan natin 

Habang sumisidhi ang pugwang ng kabuhayan ng mga maralita at mga panginoon 


Kaya o0, 
Ngayon lang tayo nagkita 
Pero noon ko pa kayo nakilala. 


Nakilala ko na kayo sa masang kapwa pinaglilingkuran natin. 


Sa mga magsasaka't manggagawang bukid, 

Sa mga manggagawang sahurang alipin, 

Sa mga kabataang estudyante, 

Sa mga kababaihang pinagsasamantalahan ng sistemang pyudal 
Sa mga may piniling kasarian 

Sa mga ama't ina, mga kapatid, mga kapamilya 

Sa mga guro, doktor, nars, at iba pang mga propesyunal 

Sa lahat ng mamamayang lumalaban, sumisigaw ng kalayaan. 

Iniibig kita at pakaiibigin pang lalo. 


Walang hihingiing kahit na ano 

Liban sa lagi mong pakaingatan ang sarili 
mo 

Dahil hindi ko kailanman iibigin ang lagi 
nang pagkapahamak mo. 


Kung sakaling may magawa ako na 
ikadidismaya mo, 

Huwag ka sanang mag-aalangan na 
banggitin sa akin anuman ito. 


Kung sakaling dumating ang punto na ako 
naman ang magtampo, 
Huwag ka sanang magsawa na suyuin ako. 


Kung sakaling may nais kang hilingin sa 
akin, gugma ko, 

Huwag ka sanang mahiya na magsabi, 
ibibigay ko ang kaya ko. 


Kung sakaling may pagkakataon na ako'y 
maging suhetibo, 

Huwag ka sanang mag-alinlangang sabihan 
at paalalahanan ako. 

Ito ang sumpa ko sa iyo, sa rebolusyon, 
at sa Partido. 

PARA SA IYO, MAHAL NA KASAMA 


ni Ka Japhet 


Sa minsang pagdadaop ng ating mga palad, dumaloy kapwa sa mga ugat natin ang ating makauring 
pag-ibig sa isa't-isa at sa bayan na pinagbigkis at pinatibay ng mga hirap, sakripisyo, at karanasan. Ang 
mahigpit mong pagtangan ng armas at ubos-kayang pag-aalay ng sarili para sa pagpapalaya ng masang 
anakpawis, ang buong kapasyahan mong pagsusulong ng armadong pakikibaka kahit pa may mga 
limitasyon kang iniinda, ang walang-kapaguran mong pagpapaliwanag sa mga masa at kasama tungkol sa 
kahalagahan ng rebolusyon - na ito ang dapat gawin sa lipunan nating malakolonyal at malapyudal, ang 
ipinamalas mong talino at tapang sa iyong pagkilos, sa iyong pagiging makata, manunulat, mapanlikha, at 
husay sa pakikisalamuha sa mga masa at kasama. Ilan sa mga katangian mong hindi namin malilimutan. 


Ang buhay mo man ay maagang nakuha ng malupit na estado at pasistang bayaran, ang iyong mga alaala 
at iniwang mga aral ay mananatiling buhay at nakatatak sa puso ng malawak na sambayanan at mga 
kasamang minsan mong nakadaupang-palad. Ang ating pag-iibigang natapos agad nang hindi pa lubusang 
ganap ay habang-buhay kong tataglayin at panghahawakan, ng mga payo mo at ipinamalas na pagmamahal. 
Ang buhay mong inialay ay hindi kailanman masasayang dahil buong-puso kong ipagpapatuloy ang iyong 
nasimulan at tungkuling maglingkod sa bayan. Buong higpit kong tatanganan ang iyong sandata para sa 
pagkakamit ng tunay na hustisya para sa lahat ng tulad mong nilapastangan ang karapatan. 


Buong buhay kong tataglayin ang iyong proletaryong diwa para sa pagmumulat, pag-oorganisa, at 
pagpapakilos sa malawak na masang inaapi at pinagsasamantalahan hanggang sa tagumpay ng ating 
rebolusyon. 


Nagmamahal, 
KA JAPHET 

LITTLE WOMAN 


18 


MEDIK 


Tulad ng pagsuloy ng mga dahon 
Ang ating pagsulong ay nagbabadya 
ng higit pang pagbangon 

Patuloy itong aalagaan, patuloy ang 
paglaban hanggang masilayan ang 
pamumukadkad 

Ng bulaklak, buko at bungang hangad 
Tiyak ang tagumpay sa bawat 
pagsikad! 

